Planne gemaak vir Vuwani-skoliereMphagani Secondary School in Vuwani. Foto: ANA Mobiele klaskamers en winterskoolkampe is van die maatreëls wat oorweeg word om talle leerders te help wie se skole die afgelope twee weke in Vuwani se Vhembe-distrik in Limpopo deur betogers beskadig of afgebrand is. Duisende leerlinge se skoolloopbaan is onbepaald onderbreek nadat klaskamers, lessenaars, leermateriaal, akademiese rekords en verskeie toerusting in die brande vernietig is en skole moes sluit weens die geweld in die gebied. Des van Rooyen, minister van samewerkende regering en tradisionele sake, het Dinsdag in Polokwane voorstelle aan die media voorgelê van die regering se beplanning om die probleem te takel. Hy het gesê die gebruik van mobiele klaskamers en die instel van ekstra klasse word as tydelike oplossings oorweeg. “Die wintereksamen is veronderstel om rondom 8 Junie vanjaar te begin. Ons kyk na opsies soos die voorsiening van mobiele klaskamers en studiekampe vir die matrikulante, maar natuurlik het al hierdie maatreëls finansiële implikasies,” het Van Rooyen gesê. Beskadigde skoolgeboue in Vuwani, Limpopo (Mei 2016) (Foto: ANA) Volgens Van Rooyen het 24 skole onder betogers deurgeloop, maar word nog ŉ bykomende 88 skole deur die betogings geraak omdat die skole moes sluit weens die spanning in die gebied. Altesaam word ongeveer 86 000 leerders geraak, het hy gesê. Van hierdie leerders is 2 646 gr. 12-leerders wat in Junie ŉ uiters belangrike eksamen moet aflê. Die betogings wat die afgelope twee weke in die gebied gewoed het, spruit uit betogers se ontevredenheid nadat die hooggeregshof hul aansoek om steeds onder die Makhado-munisipaliteit te val van die hand gewys het. Die inwoners het die hof genader om die besluit van die Munisipale Afbakeningsraad (MDB), dat hulle voortaan by die nuwe Malamulele-munisipaliteit ingesluit sal word, op te hef. Van Rooyen, David Mahlobo, die minister van staatsveiligheid, en Faith Muthambi, minister van kommunikasie, het vandeesweek saam met tradisionele leiers in die gebied vergader. Mmbangiseni Masia, een van die leiers wat die hofsaak teen die MDB gelei het, het ook die vergadering bygewoon. Masia het na afloop van die vergadering aan die media gesê die herstel van vrede in die gebied moet nie daartoe lei dat die gemeenskap se eise geïgnoreer word nie. “Terwyl ons praat oor die kwessies van stabiliteit en vrede moet die hoofkwessie steeds aandag kry,” het Masia gesê. Van Rooyen het ook bewerings dat Vuwani as ŉ rampgebied verklaar is, ontken. “Ons het glad nie versoeke ontvang om so stap te oorweeg nie, maar ons dink wel die distrik en die provinsie moet alle moontlikhede ondersoek om hulp te ontvang.”